AVSKILTET: Kjøretøyene ble avskiltet på grunn av tekniske mangler etter at de ble gjemt på et toalett. Foto: Statens vegvesen

Stakk av fra kontroll – gjemte kjøretøyene på do

Ungdommene bestemte seg for å gjemme en moped og en lettmotorsykkel på et handikaptoalett.

Oppdatert 7. november 2018

Artikkelen er over ett år gammel

Tirsdag ettermiddag hadde Statens vegvesen en ordinær kontroll av lette og tunge kjøretøy på Frøya.

– I dette tilfellet ble det satt opp kontroll i nærheten av en videregående skole, fordi vi hadde observert noen kjøretøy som så interessante ut, sier leder Jan Ivar Moen for utekontrollen i Statens vegvesen i Trøndelag til VG.

Det var avisen Hitra-Frøya som først omtalte saken.

les også Her kikker elgen inn på soverommet til Julie (25)

Fire ungdommer kom kjørende mot kontrollen da de plutselig bestemte seg for å stikke av.

– Da disse nærmet seg stedet, var de ikke interessert i å bli kontrollert – og stakk fra stedet, forteller Moen.

En av ungdommene kjørte over et jorde i forsøk på å stikke av. Da han kom tilbake på veien, ble han stoppet og kontrollert av Statens vegvesen.

– Mopeden hans ble avskiltet på grunn av teknisk tilstand, sier han.

les også Stakk av fra politiet i skurtresker

Statens vegvesen fant det andre kjøretøyet parkert ved et bygg, men kjøretøyet hadde ingen kjennemerke.

– Vedkommende har nok tatt med seg kjennemerket, sier Moen.

Deretter klarte de å oppspore det tredje og fjerde kjøretøyet.

– Sporene førte til en låst dør i et bygg. Vi fikk noen ansatte i bygget til å åpne opp døren. Der var det både en moped og en lett motorsykkel. Begge hadde kjennemerke, forteller Moen.

les også Angrep politihund: Video delt på sosiale medier

Kjøretøyene var gjemt inne på et handikaptoalett.

– Kjøretøyene ble avskiltet på grunn av tekniske mangler, som ble observert på stedet. Det blir opprettet sak som politiet tar videre fordi de unndro seg kontroll.

Politiet i Trøndelag bekrefter til VG at de har blitt koblet inn i saken.

– Tre personer har stukket av, men vi har ikke fått tak i dem ennå. Vi skal se nærmere på saken i morgen, bekrefter operasjonsleder Stig Roger Olsen i Trøndelag politidistrikt.

Publisert: 07.11.18 kl. 22:24 Oppdatert: 07.11.18 kl. 22:36

Les også